Imtella' Novembru 12, 2020 - Aġġornata 12 Ta' Novembru, 2020 7:20pm Il-Prim Ministru Robert Abela u l-Ministru għal Għawdex Clint Camilleri inawguraw il-bini mill-ġdid ta' Triq Sant'Antnin f'Għajnsielem b'tul ta' 800 metru, ikkunsidrata bħala arterja ewlenija li tgħaqqad il-Port tal-Imġarr ma' Għajnsielem, il-Qala u n-Nadur fost lokalitajiet oħra. Il-Ministru Camilleri qal li x-xogħol fi Triq Sant' Antnin sar fl-aħħar sitt xhur u ġie jiswa madwar żewġ miljun ewro. Spjega li minbarra l-bdil tas-servizzi, f'din it-triq sar ħafna xogħol fuq it-tqegħid ta' culverts għal kontra l-għargħar minħabba li minn dit-triq jgħaddi ħafna ilma minn Għajnsielem, in-Nadur u l-Qala. Il-Perit Camilleri qal li fl-aħħar disa' xhur f'Għawdex inbnew mill-ġdid 22 triq u 52,000 metru kwadru ta' tarmak b'nefqa ta' €7.5 miljun. "Dalwaqt se jibda x-xogħol għall-bini mill-ġdid tat-toroq arterjali oħra mir-Rabat għal Marsalforn u mix-Xagħra għal Marsalforn," qal il-Ministru għal Għawdex. Il-Prim Ministru Robert Abela qal li Għawdex kien, għadu u se jibqa' prijorità għal dan il-Gvern. "Din ngħidha b'konvinzjoni b'saħħitha għax ibbażata fuq fatti li qed jagħmlu d-differenza u li qed jinħassu mill-familji Għawdxin, in-negozji u kull min jiġi jżur din il-gżira ġawhra." Il-Prim Ministru qal li x-xogħol fuq it-toroq Għawdxin qed jimxi bl-istess pass mal-ħidma kbira li qed issir f'Malta b'investiment bla preċedent. Dr Abela qal li din il-ħidma qed tissarraf fi proġetti kbar li jsiru fil-ħin u skont il-baġit. Kruċjali li pajjiżna jżomm dawn iż-żewġ elementi flimkien għax huma mera ta' immaniġġjar u ppjanar tajjeb. Fr Marcello Ghirlando waqt it-tberik tat-triq qal li Sant'Antnin hu qaddis magħruf li jgħin jinstabu l-affarijiet mitlufin u bi tbissima stqarr li Triq Sant'Antnin f'Għajnsielem kienet bħal donnu 'mitlufa' għal bosta snin u issa nbniet mill-ġdid b'dehra ferm isbaħ.